ประกันสังคม เดินหน้าดูแลผู้ประกันตนทั้งมาตรา 33 มาตรา 39 และมาตรา 40 พร้อมสานต่อนโยบายสำคัญ
นายบุญสงค์ ทัพชัยยุทธ์ เลขาธิการสำนักงานประกันสังคม นำทีมผู้บริหารแถลงผลงานเด่น ปี 2565 ว่า สำนักงานประกันสังคมมุ่งมั่นทำงานเชิงรุก ตามยุทธศาสตร์ชาติ 20 ปี และนโยบายของรัฐบาล โดยนายสุชาติ ชมกลิ่น รัฐมนตรีว่าการกระทรวงแรงงาน มอบหมายให้สำนักงานประกันสังคมมอบของขวัญปีใหม่ 2566 เพื่อเป็นขวัญและกำลังใจให้ผู้ประกันตน ลูกจ้าง นายจ้าง มีคุณภาพชีวิตที่ดียิ่งขึ้น ซึ่งขณะนี้ได้เริ่มดำเนินการแล้ว ซึ่ง 1 ใน 4 ของขวัญคือโครงการสินเชื่อที่อยู่อาศัยเพื่อผู้ประกันตนดอกเบี้ยต่ำ ไม่เกินรายละ 2 ล้านบาท วงเงิน 30,000 ล้านบาท เพื่อช่วยเหลือลดค่าใช้จ่ายให้ผู้ประกันตนในเรื่องของการมีบ้านหรือที่อยู่อาศัยเป็นของตนเอง โดยร่วมมือกับธนาคารอาคารสงเคราะห์ (ธอส.) ซึ่งขณะนี้มีผู้ยื่นความจำนงค์กว่า 6 หมื่นคน ขณะนี้อนุมัติวงเงินแล้วกว่า 3,000 ล้านบาท ส่วนจะขยายวงเงินเฟส 2 หรือไม่อยู่ระหว่างพิจารณา นอกจากนี้ในปีนี้ยังเพิ่มประสิทธิภาพการเข้าถึงการรักษา 5 กลุ่มโรคร้าย ได้แก่ มะเร็งเต้านม ก้อนเนื้อที่มดลูก นิ่วในไตและถุงน้ำดี โรคหลอดเลือดสมอง และโรคหัวใจและหลอดเลือด เพื่อลดการรอคอยการผ่าตัด รวมทั้งยังค้นหาความเสี่ยงโรคหลอดเลือดและโรคหัวใจในสถานประกอบการ โดยไม่เสียค่าใช้จ่าย เพื่อดูแลสุขภาพผู้ประกันตนเชิงรุก นำร่องใน 7 จังหวัด เป้าหมายผู้ประกันตน 300,000 คน และลดเงินสมทบกองทุนเงินทดแทนตามค่าประสบการณ์ของนายจ้าง มีผลบังคับใช้ตั้งแต่วันที่ 1 มกราคม 2566 เพื่อให้นายจ้างจ่ายเงินสมทบลดลง และทำให้มีเงินหมุนเวียนในระบบเศรษฐกิจ กว่า 229 ล้านบาท ส่วนสถานะกองทุนประกันสังคมและกองทุนเงินทดแทน ยืนยัน ทั้งสองกองทุนมีความมั่นคง และในปี 2565 กองทุนประกันสังคม มีกำไรจากการลงทุน 7.3 หมื่นล้านบาท เพิ่มขึ้นจากปี 2564 กว่า 1.2 หมื่นล้านบาท พร้อมให้คำมั่นจะบริหารกองทุนให้ก้าวหน้าและมีผลตอบแทนที่ดียิ่งขึ้น เพื่อประโยชน์สูงสุดของผู้ประกันตนเลขาธิการสำนักงานประกันสังคม ยังกล่าวถึงนโยบายสำคัญที่จะเกิดขึ้นในปีนี้ (2566) ว่า ยังคงเดินหน้าสานต่อนโยบายรัฐบาล โดยจะขยายความคุ้มครองให้ผู้ประกันตนทุกมาตรา เพิ่มสิทธิประโยชน์ต่าง ๆ อาทิ เพิ่มเงินทดแทนการขาดรายได้กรณีประสบอันตรายหรือเจ็บป่วย เพิ่มสิทธิประโยชน์กรณีทุพพลภาพ สำหรับผู้ประกันตนมาตรา 40 จ่ายเงินทดแทนการขาดรายได้กรณีติดโควิด-19 ปรับเพิ่มสิทธิประโยชน์กรณีบำนาญชราภาพ และขายอายุการรับสิทธิประโยชน์กรณีสงเคราะห์บุตร